KPDNHEP laksana pemeriksaan barangan kawalan
SHEILA ZAIDI KUCHING: Kementerian Perdagangan Dalam Negeri dan Hal Ehwal
Pengguna (KPDNHEP) Sarawak telah dan sedang melaksanakan pemeriksaan harian
bagi memastikan barangan kawalan keperluan utama sentiasa berada di pasaran
dalam tempoh pelaksanaan Perintah Kawalan Pergerakan (PKP) ini. Jurucakap pejabat KPDNHEP Sarawak
berkata, pemeriksaan ini dijalankan di premis-premis perniagaan utama seperti
di pasaraya besar, pemborong utama, mini market, kedai-kedai runcit dan
lain-lain kategori premis perniagaan. “Antara barangan kawalan keperluan
utama yang diperiksa ialah seperti gula, minyak masak dan tepung gandum. “Pihak kami memulakan pemeriksaan sejak
2 April yang lalu ke atas premis perniagaan di sekitar jalan Kuching – Serian
dan sekitar kawasan Siburan,” katanya kepada pemberita dalam satu kenyataan
semalam. Menurutnya, hasil pemeriksaan mendapati
satu premis peniaga borong yang menjual barangan kawalan utama tidak
menyelenggara buku stok dan telah disyaki melakukan kesalahan di bawah
Peraturan 13 (1) Perintah Kawalan Bekalan 1974, Akta Kawalan Bekalan 1961. Pihak KPDNHEP katanya, telah menyita
lesen borong, salinan invois dan salinan rekod jualan bagi barangan seperti
gula, minyak masak dan tepung gandum di premis berkenaan untuk siasatan lanjut. Jika disabitkan kesalahan, individu
yang didapati bersalah akan disiasat di bawah Akta Kawalan Bekalan 1961, yang membawa
kepada hukuman denda sehingga RM1,000,000 atau penjara tidak melebihi tiga
tahun atau kedua-duanya sekali. Sementara untuk syarikat atau
Pertubuhan Perbadanan pula, jika sabit kesalahan boleh didenda sehingga tidak
melebihi RM3,000,000. “Untuk rekod statistik, bagi tempoh
bermula 1 Januari sehingga 4 April 2020, KPDNHEP Sarawak telah melaksanakan
pemeriksaan di 12,754 buah premis perniagaan meliputi bandar dan luar bandar. “Hasil pemeriksaan ini juga telah
menghasilkan keseluruhan kes sebanyak 387 kes dengan nilai rampasan sebanyak
RM2,409,179.71 dan jumlah kompaun sebanyak RM71,150 ,” katanya. Sementara itu, bagi kes di bawah Akta
Kawalan Bekalan 1961 sahaja telah menghasilkan sebanyak 43 kes dengan nilai
rampasan sebanyak RM2,335,097.34 dan jumlah kompuan sebanyak RM16,000 ,
ujarnya.  Sehubungan dengan itu, pihak
kementerian menyeru dan menasihatkan peniaga tidak mengambil kesempatan dalam
tempoh pelaksanaan PKP ini dan sentiasa menyelenggara buku stok bagi
membolehkan pihak kementerian memantau penjualan barangan kawalan kepada
pengguna. Peniaga juga dinasihatkan untuk tidak
menaikkan harga barang kawalan sesuka hati dan tidak menyorok atau enggan
menjual barang kawalan kepada pengguna. Jika didapati ada peniaga yang ingkar,
tindakan tegas akan diambil, kata beliau. KPDNHEP Sarawak juga akan terus
menjalankan pemeriksaan dan pemantauan dari masa ke semasa bagi memastikan
masyarakat dapat menikmati barangan kawalan pada harga yang berpatutan. 
See author's posts
